**Robertas Beinaris – MUSICA HUMANA meno vadovas ir dirigentas**

Profesorius, meno daktaras **ROBERTAS BEINARIS** baigė Kauno J. Naujalio muzikos gimnaziją (mokyt. V. Masteikos kl.), Lietuvos muzikos ir teatro akademijos (LMTA) meno aspirantūrą (doc. R. Staškaus kl.); jam suteiktas meno licenciato laipsnis. 2002–2003 m. stažavosi Liono nacionalinėje konservatorijoje (J. L. Capezzali ir J. Guichardo kl.). Nuo 2013 m. studijavo LMTA doktorantūroje (prof. A. Vizgirdos ir prof. A. Žiūraitytės kl.), 2014 m. jam suteiktas muzikos srities meno daktaro laipsnis. 2023 m. baigė magistrantūros studijas prof. D. Pavilionio dirigavimo klasėje, jam suteiktas simfoninio orkestro dirigento magistro laipsnis. Obojininkas yra šešių tarptautinių ir respublikinių konkursų laureatas.

R. Beinaris yra organizavęs Lietuvos obojininkų čempionatą, tarptautinį L. Vėbros obojininkų konkursą, tarptautinį kamerinių ansamblių konkursą „Muzikinė akvarelė“, tarptautinį J. Pakalnio atlikėjų pučiamaisiais ir mušamaisiais muzikos instrumentais konkursą. 2007 m. įkūrė Lietuvos obojų kvartetą, 2010 m. jis tapo kvintetu.

Obojininkas grojo solo su Toskanos, Tirolio Insbruko, Lvivo filharmonijos, Lietuvos nacionaliniu, Lietuvos valstybiniu, LMTA, Lietuvos, Klaipėdos, Šv. Kristoforo, „Kyjivo solistų“, Hundisburgo tarptautinės akademijos, „Kremerata Baltica“, „Camerata Klaipėda“, „Accademia Baltica“, Šiaulių miesto, Vilniaus universiteto kameriniais ir simfoniniais, Lietuvos kariuomenės, Lietuvos simfoniniu pučiamųjų orkestrais, įvairiais kvartetais ir ansambliais.

Kaip solistas ir įvairių kamerinių ansamblių narys koncertavo JAV, Švedijoje, Lenkijoje, Latvijoje, Estijoje, Norvegijoje, Danijoje, Suomijoje, Austrijoje, Vokietijoje, Prancūzijoje, Italijoje, Belgijoje, Šveicarijoje, Čekijoje, Ukrainoje ir kt.; dalyvavo daugelyje Lietuvos ir užsienio kamerinės muzikos festivalių; dažnai atlieka lietuvių kompozitorių muziką ir yra pirmas kūrinių atlikėjas. Obojininkas įrašė daugiau kaip dešimt kompaktinių plokštelių, tarp jų – dvi solinės: „Lietuviškos muzikos mozaika“ ir „Obojaus ornamentai“.

R. Beinaris yra pedagogas, LMTA Pučiamųjų ir mušamųjų instrumentų katedros vedėjas, dirba mokyklose, parengė kelias dešimtis obojininkų. Dažnai veda seminarus, meistriškumo kursus Lietuvoje ir užsienyje.

Obojininkas groja kameriniame ansamblyje „Musica humana“, nuo 2018 m. gruodžio yra jo meno vadovas; 2024 m. su šiuo kolektyvu gastroliavo JAV. Nuo 2019 m. R. Beinaris yra tarptautinio muzikos festivalio „Kuršių nerija“ meno vadovas ir sakralinės muzikos festivalio „Su Palaimintuoju Teofiliumi“ vienas iš sumanytojų bei meno vadovas.

R. Beinaris įtrauktas į „Buffet Group“ (Prancūzija) medinių pučiamųjų instrumentų firmos žymiausių obojininkų sąrašą. 2015 m. apdovanotas Lietuvos muzikų sąjungos „Auksinio disko“ prizu, 2021 m. – Arkangelo Mykolo žvaigžde už Palaimintojo Teofiliaus vardo garsinimą. 2021 m. balandį R. Beinaris dalyvavo „Corona-Special – The Online Orchestra“ pasaulio rekordu įvardintame didžiausio virtualaus atlikėjų ansamblio pasirodyme atliekant Europos Sąjungos himną. Apdovanotas už kultūros indėlį Neringos savivaldybės medaliu „Už nuopelnus Neringai“, Anykščių ir Senosios Varėnos miesto garbės medaliais.

\*\*\*

**Apie R. Beinarį trumpai:**

Profesorius, meno daktaras **ROBERTAS BEINARIS** baigė Lietuvos muzikos ir teatro akademijos (LMTA) meno aspirantūrą (prof. R. Staškaus kl.); jam suteiktas meno licenciato laipsnis. Stažavosi Liono nacionalinėje konservatorijoje (J. L. Capezzali ir J. Guichardo kl.); studijavo LMTA doktorantūroje (prof. A. Vizgirdos ir prof. A. Žiūraitytės kl.), jam suteiktas muzikos srities meno daktaro laipsnis. 2023 m. R. Beinaris gavo simfoninio orkestro dirigento magistro laipsnį (prof. D. Pavilionio klasė).

Kaip obojininkas R. Beinaris tapo ne vieno tarptautinio konkurso laureatu; grojo su Toskanos, Tirolio Insbruko, Lvivo filharmonijos, „Kyjivo solistų“, „Kremerata Baltica“, Lietuvos kameriniais ir simfoniniais bei kitais orkestrais, koncertavo įvairių šalių scenose, dalyvavo daugelyje muzikos festivalių. Dažnai groja lietuvių kompozitorių kūrinius ir yra ne vieno jų pirmas atlikėjas; įrašė daugiau kaip dešimt kompaktinių plokštelių. Nuo 2014 m. jis įtrauktas į „Buffet Group“ (Prancūzija) medinių pučiamųjų instrumentų firmos žymiausių obojininkų sąrašą.

R. Beinaris yra LMTA Pučiamųjų ir mušamųjų instrumentų katedros vedėjas. Organizuoja įvairius pučiamųjų instrumentų konkursus, festivalius ir čempionatus; įkūrė Lietuvos obojų kvintetą. Nuo 2018 m. yra ansamblio „Musica humana“ meno vadovas, 2024 m. su šiuo kolektyvu gastroliavo JAV. Daugybę apdovanojimų pelnęs R. Beinaris organizuoja tarptautinį muzikos festivalį „Kuršių nerija“ ir sakralinės muzikos festivalį „Su Palaimintuoju Teofiliumi“. Dažnai veda seminarus, meistriškumo kursus Lietuvoje ir užsienyje.